નવી દિલ્હી- 2019ની લોકસભાની ચૂંટણીની તૈયારીને વધુ મજબૂત બનાવવાના હેતુસર ભારતીય જનતા પાર્ટી સંગઠનની ચૂંટણીને ટાળવાનો નિર્ણય કરી શકે છે. મળતી માહિતી મુજબ પક્ષ કોઈ પણ જોખમ લીધા વગર 2019ની સામાન્ય ચૂંટણીમાં પાર્ટીના વર્તમાન પ્રમુખ અમિત શાહના નેતૃત્વમાં જ ઉતરવા માગે છે. સૂત્રો દ્વારા મળતી માહિતી મુજબ અમિત શાહની અધ્યક્ષતામાં જ ભારતીય જનતા પાર્ટી લોકસભાની આગામી ચૂંટણી લડશે. જેના માટે સંગઠનની ચૂંટણી એક વર્ષ મોકુફ રાખવામાં આવશે. આપને જણાવી દઈએ કે, અમિત શાહનો કાર્યકાળ જાન્યુઆરી 2019માં પૂરો થઈ રહ્યો છે. પાર્ટી સૂત્રો દ્વારા મળતી માહિતી મુજબ સંગઠનની ચૂંટણી લોકસભાની ચૂંટણી બાદ કરવામાં આવી શકે છે. જે અંગેનો નિર્ણય કાર્યકારિણીની બેઠકમાં લેવામાં આવી શકે છે.